ไฟแนนซ์ทูเดย์
ใจความสำคัญอีกเรื่องหนึ่งที่ กิตติรัตน์ ณ ระนอง รองนายกรัฐมนตรีและ รมว.คลัง
27 ม.ค. 2555

ใจความสำคัญอีกเรื่องหนึ่งที่ กิตติรัตน์ ณ ระนอง รองนายกรัฐมนตรีและ รมว.คลัง 
ที่ได้พูดกับข้าราชการระดับสูงของกระทรวงการคลังในวันที่เข้าสักการะสิ่งศักดิ์สิทธิ์ของกระทรวงการคลัง ว่า จะไม่เข้าไปยุ่งกับเรื่องการโยกย้ายถ่ายตำแหน่งของข้าราชการ เพราะสมัยที่เป็น รมว.กระทรวงพาณิชย์ก็ไม่เคยเข้าไปยุ่งกับเรื่องนี้ 
แล้วจะให้ข้าราชการสบายใจได้ยังไง เพราะรู้ๆ กันอยู่ว่างานนี้ “พี่โต้ง” ไม่เกี่ยวอยู่แล้ว เพราะเขาไปวิ่งกันถึงนอกประเทศนู่น...อืมมม ล่าสุดเสียงลือเสียงเล่าอ้างได้ข่าวว่าตำแหน่งระดับอธิบดีของกรมภาษีก็ใช่ว่าจะเหนียวแน่นหนึบ เพราะในไม่ช้าอาจถึงเวลาของการส่ายสะโพกโยกย้ายกันอีกคำรบหนึ่งก็เป็นได้ 
ฝากท่าน วิรุฬ เตชะไพบูลย์ รมช.คลัง ลองคิดทบทวนเรื่องโครงการบ้านหลังแรกเสียใหม่ เพราะได้ข่าวว่ายอดปล่อยกู้ล่าสุดยังแป้ก ทำได้แค่กว่า 1,000 ล้านบาท แทบไม่ขยับ ก็เพราะเกณฑ์ที่กำหนดให้ธนาคารอาคารสงเคราะห์ (ธอส.) ปล่อยกู้ไม่เกิน 1 ล้านบาทต่อราย ถือว่าไม่เข้าท่า เพราะข้าวของก็แพงแสนแพง แล้วจะให้หาบ้านราคาไม่ถึงล้านบาทจากที่ไหนมากู้ได้ละคะท่านขา 
แสดงความยินดีกับ ธาดา มาร์ติน ที่ได้รับการคัดเลือกจากกรรมการสรรหาให้เป็นผู้จัดการกองทุนเงินให้กู้ยืมเพื่อการศึกษา หรือ กยศ. ต่ออีกวาระหนึ่ง 
ขอฝากเรื่องความคืบหน้าคดียักยอกเงิน กยศ. ของวิทยาลัยโปลีเทคนิคภาคตะวันออกเฉียงเหนือ จำนวน 25 ล้านบาท ไปใช้ผิดวัตถุประสงค์ แม้จะถูกคาดโทษจิ๊บๆ คือ แค่ตักเตือนเท่านั้น แต่ยังไงก็ยังอยากให้ออกมาตอบเรื่องผลสอบสวนว่าเป็นอย่างไร และ กยศ.จะดูแลเรื่องที่โอนไปกองไว้ที่สถานศึกษาอย่างไรกันต่อไป
งานนี้เชื่อว่า ดร. สุชาติ ธาดาธำรงเวช รมว.ศึกษาธิการ คนใหม่ ซึ่งเป็นสุดยอดของไอเดียบรรเจิดหลายๆเรื่อง น่าจะเข้ามากำกับดูแลงานของ กยศ. แบบเข้มข้นมากขึ้น เพราะ กยศ. ถือเป็นองค์กรที่มีความสำคัญต่อการพัฒนาของประเทศ มีนักเรียน นักศึกษาที่กู้เงินจาก กยศ. ทั้งที่อยู่ระหว่างการศึกษาและสำเร็จการศึกษาแล้วจำนวนกว่า 3.9 ล้านราย คิดรวมเป็นงบประมาณมากมายถึงกว่า 4 แสนล้านบาท ***